TLU SA wil hawelose boere bystaanArgieffoto (Foto: markus53, Pixabay) TLU SA het die Plaashuiseregister bekendgestel om boere, wat in nood verkeer, by te staan met verblyf. Dié inisiatief spruit uit ŉ idee van Bertus van der Westhuizen, voorsitter van TLU SA in die Vrystaat, om ŉ register van leë bewoonbare plaashuise saam te stel waar boere moontlik ŉ tussentydse heenkome kan vind. Hy sê boere verloor onder meer weens droogte en ander natuurrampe hul plase. “Dit is ŉ gegewe dat niemand teen die kragte van die natuur kan baklei of vrywaring teen natuurrampe ontvang het nie. Rampe kan enige boer, groot of klein, tref en tot noodlottige toestande lei.” Volgens hom is die landbou-organisasie opreg bekommerd oor die toekoms van hierdie boere. “Van hulle het ŉ heenkome, maar ander nie. Dit is nie binne die organisasie se vermoë om elkeen van hierdie boere finansieel by te staan nie, maar daarom vat ons graag hande met ons gemeenskap om oplossings te vind.” Die Plaashuiseregister sal by TLU SA se hoofkantoor bygehou word om boere en weldoeners se persoonlike inligting te beskerm. Wanneer TLU SA in verband met noodbehuising genader word, sal die organisasie dan as tussenganger optree om die betrokke partye met mekaar in verbinding te plaas. Daarna sal die partye self met mekaar onderhandel. TLU SA sal geen verantwoordelikheid aanvaar vir die proses nie en sien dit as ŉ private aangeleentheid. Enige belangstellendes kan die Elanza Joubert kontak by 012 804 8031 of stuur ŉ e-pos aan [email protected]